Despre haitele de câini care împânzesc Ploieștiul scriem constant, din păcate… În fața apariției repetate a acestora autoritățile par a nu avea nicio soluție definitivă, dovadă în acest sens stând și numeroasele "ridicări" ale acestor maidanezi și reapariția lor, în acealeași locuri, după absențe de 1-2 luni.
Din zona de sud a orașului primim cele mai multe sesizări. Nu pentru că haitele nu ar exista și în alte zone, dar, se pare, ploieștenii din sud sunt cei mai vigilenți.
"Bună ziua, astăzi la ora 7.30, pe Democrației, aproape de Finanțe, nicio persoană pe stradă, așa cum se vede în poză, în fața mea nouă câini. Până am scos telefonul patru au trecut pe stradă printre mașini. În stradă, se vede că o parte din ei se uitau în acea direcție.
Ce s-ar fi întâmplat cu un copil care ar fi trebuit să meargă singur la școală?!? Nici eu nu am depășit momentul ușor, și acum mi-e frică de ce s-ar fi putut întâmpla. Era suficient să reacționeze unul și eram victima datorită căreia s-ar fi adunat câinii din zona Sud sau din tot orașul.
Mulțumesc pentru înțelegere. O zi bună!", ne-a scris la redacție un cititor, care ne-a și trimis fotografia ilustrativă a articolului.
Ploieștiul pare damnat să fie acoperit de gunoaie, să fie plin de gropi pe carosabil și pe trotuare și invadat de haitele de câini fără stăpân. Și toate acestea în condițiile în care autoritățile stau impasibile și așteaptă… Ce? Numai ele știu.
Ploieștenii au ajuns la capătul răbdării văzând cum groapa în care se află orașul se adâncește pe zi ce trece. Toți au speranța că "va fi mai bine" dar, deocamdată, e din ce în ce mai rău.